اوستہ محمد (آن لائن) جمعیت علماء اسلام ہر جائز انگا خواست انا پوروی کن تینے مون آ کشا ہرا اُلس نا حق اٹی ءِ، دُز انگا گورنمنٹ دُز آتا وڑاٹ ننوئی نن پٹرول و ڈیزل نا بہا تے ودفسا اُلس تون بیداد کننگ اٹی ءِ، ہرانا نن مذمت ءِ کینہ، بجٹ نا اثرک مون آ بننگ اٹی ءُُ، جمعیت نا بنجائی و ضلعی کہول آن ہرا فیصلہ غاک ہم مسنو دانا نن ہر وڑاٹ مخ تفی ءِ کینہ، نن اُلس تون اوار اُن، دا خیال آتا درشانی ءِ جمعیت علماء اسلام نا سپریم کونسل نا باسک و کماش نصیر آباد مولانا عبداللہ جتک ڈل اتون ہیت وگپ کرسا کرے، او پارینے کہ پٹرول و ڈیزل نا بہاتے دُز آتا وڑ ننوئی نن ودفنگا۔ ہرانا نن مذمت ءِ کینہ او جمعیت ہروخت ناانصافی نا برخلاف ہیت کرینے۔ او مستی ہم کرسا کیک۔ اسہ سوج اسے نا ورندی ٹی مولانا عبداللہ جتک پارینے کہ جمعیت نا کماش آک ایلو پارٹی تا کماش آتون حال احوالی ءُُ۔ انشاء اللہ زوت اس دا ظالم آ حکمران تا برخلاف ہیت تو کیک۔ بجٹ نا سوج انا ورندی ٹی او پارینے کہ انت بجٹ اسے ملازم بے چارہ غاک برباد مسر، داسہ اونا اثرک مون آ بننگ اٹی ءُُ، پٹرو لیم نا کبینی آن کل کُن خور نا گڑاک کبین مرسا ءُُ، کل ءِ باریم ءِ اُلس نا کوپہ غاتیا تخانو۔ اسہ پین سوج اسے نا ورندی ٹی مولانا عبداللہ جتک پارینے کہ اُلسی طاقت سیاسی پارٹی تون ءِ، خلائی قوت حکومت تون اوار ءِ، داسہ نن قومی و صوبائی اسمبلی تیٹی سینٹ اٹ ہم توار چِست کینہ، او پارینے کہ نن جمہوری وڑاٹ ہر گڑا ءِ کینہ، اُلس نا ہیت آتے ہم بننہ، کورونا وائرس نا بابت اٹ او پارینے دا اسہ جہانی ءُُ دَین اسے ولے حکومت دانا بابت ہچ ءُُ گام گیج اس کتو، نن اُلس نا خاطر آن پیش تمنہ۔ او مستی پارے کہ نن ملین مارچ آجوئی مارچ و ایلو برانز آتے ہم کرین۔
